作者：吴文英
词牌/韵律：瑞龙吟

paragraphs: 大溪面。
遥望绣羽冲烟，锦棱飞练。
桃花三十六陂，鲛宫睡起，娇雷乍转。
去如箭。
催趁戏旗游鼓，素澜雪溅。
东风冷湿蛟腥，澹阴送昼，轻霏弄晚。
洲上青苹生处，斗春不管，怀沙人远。
残日半开一川，花影零乱。
山屏醉缬，连棹东西岸。
阑干倒、千红妆靥，铅香不断。
傍暝疏帘卷。
翠涟皱净，笙歌未散。
簪柳门归懒。
犹自有、玉龙黄昏吹怨。
重云暗阁，春霖一片。